Trantaal se oorrompelende debuutbundel Chokers en survivors het in Junie 2013 verskyn en is in 2014 met die ATKV-Woordveertjie Prys vir Poësie bekroon. Die bundel het ook die kortlyste vir die 2013/2014 UJ Debuutprys (Afrikaans) en die 2014 Elizabeth Eybers Prys vir Poësie gehaal.
Chokers en survivors gee ‘n stem aan die lewe in en om die Kaapse vlakte en is geskryf in die taal wat eie is aan die gebied: Afrikaaps. Trantaal hanteer die alledaagse lewe op die Kaapse vlakte met kragtige verse wat die leser laat huiwer tussen lag en huil.
Die Ingrid Jonker-prys word jaarliks beurtelings aan ’n Afrikaanse of ’n Engelse debuutdigbundel toegeken, die twee tale waarin Ingrid Jonker geskryf het. Dit is ’n prys vir digters toegeken deur digters. Beoordelaars moet dus ook gepubliseerde digters wees.